วิกิพีเดีย:ชื่อบทความ

หน้านี้อธิบายนโยบายของวิกิพีเดียว่าด้วยการตั้งชื่อบทความ โดยมีแนวปฏิบัติที่เชื่อมโยงมายังนโยบายนี้เสริมและอธิบายเพิ่มเติม ซึ่งควรตีความร่วมกับนโยบายอื่น โดยเฉพาะอย่างยิ่งสามนโยบายด้านเนื้อหาหลัก ได้แก่ การพิสูจน์ยืนยันได้ของข้อมูล งดงานค้นคว้าต้นฉบับ และมุมมองที่เป็นกลาง
ชื่อบทความเป็นการนิยามบทความที่เห็นได้ชัด ซึ่งแสดงให้เห็นความแตกต่างระหว่างบทความนั้นจากบทความอื่น ชื่อบทความไม่จำเป็นต้องเป็นชื่อของสิ่งที่เป็นหัวเรื่อง ชื่อบทความส่วนหนึ่งเป็นรายละเอียดของหัวเรื่อง ด้วยการออกแบบของวิกิพีเดีย ทำให้บทความมีชื่อซ้ำกันไม่ได้ เพราะยูอาร์แอลของแต่ละบทความที่เป็นเว็บเพจสร้างขึ้นจากชื่อ โดยทั่วไปแล้ว ชื่อบทความขึ้นอยู่กับชื่อเรียกสิ่งที่เป็นหัวเรื่องนั้นในแหล่งข้อมูลอันน่าเชื่อถือ และในกรณีที่มีหลายชื่อ วิกิพีเดียจะเลือกชื่อดังกล่าวอีกทีหนึ่งโดยพิจารณาจากหลักการต่าง ๆ ตามความเหมาะสม: ชื่อบทความในอุดมคติจะสามารถบ่งชี้หัวเรื่องได้ชัดเจน มีความกระชับ เป็นธรรมชาติ ไม่กำกวม และเป็นที่จดจำได้
พึงนึกเสมอว่าหลักการตั้งชื่อนี้เป็นแนวทางในการตั้งชื่อเพื่อให้ชื่อบทความง่ายต่อการเข้าใจ ซึ่งไม่ใช่กฎเหล็ก โดยเมื่อวิกิพีเดียโตได้ระดับหนึ่ง ข้อแนะนำต่าง ๆ ที่ไม่เป็นที่นิยมอาจลดหายไป เมื่อมีข้อสงสัยเกี่ยวกับการตั้งชื่อ ให้ตั้งตามบทความต่อไปนี้

**การเลือกชื่อบทความ**
ชื่อบทความควรตรงกับชื่อที่แหล่งข้อมูลที่น่าเชื่อถือเรียกสิ่งที่เป็นหัวเรื่องนั้นในภาษาไทย ในหลายกรณีบทความเดียวกันอาจมีชื่อเรียกได้หลายชื่อ การเลือกใช้ชื่อใดชื่อหนึ่งนั้นควรเป็นไปตามมติมหาชน 
ในการอภิปรายเกี่ยวกับชื่อบทความ ควรตอบคำถามเหล่านี้ได้- การรู้จัก - ชื่อนั้นเป็นชื่อที่มีคนรู้จักหรืออธิบายรายละเอียดของหัวเรื่องหรือไม่- ความเป็นธรรมชาติ - ชื่อใดที่ผู้อ่านน่าจะใช้ค้นหาบทความนั้นมากที่สุด ชื่อใดที่ผู้ใช้มักใช้เป็นธรรมชาติเพื่อเชื่อมโยงจากบทความอื่น ซึ่งชื่อนั้นมักเป็นชื่อที่สิ่งที่เป็นหัวเรื่องถูกเรียกอยู่แล้ว- ความเที่ยงตรง - ชื่อนั้นเที่ยงตรงเพียงใด โดยให้ชื่อบทความเที่ยงตรงพอที่จะระบุหัวเรื่องของบทความนั้นโดยไม่คลุมเครือ - ความกระชับ - ชื่อนั้นกระชับหรือไม่- ความต้องกัน - ชื่อที่เสนอนั้นเป็นไปตามรูปแบบเดียวกับรูปแบบของชื่อบทความที่คล้ายกันหรือไม่
สำหรับหัวเรื่องส่วนใหญ่ให้ถือหลักข้างต้น อย่างไรก็ดี ในบางกรณีที่ยังไม่ชัดเจน อาจต้องมีการอภิปรายในหลักการนอกเหนือจากนี้โดยมติมหาชน การเลือกชื่อบทความควรถือประโยชน์ของผู้อ่านมาก่อนผู้เขียน และของผู้ชมทั่วไปมาก่อนผู้เชี่ยวชาญ

**รูปแบบชื่อบทความ**
ด้านล่างนี้เป็นรูปแบบชื่อบทความที่ควรใช้ ได้แก่- หลีกเลี่ยงชื่อย่อ: ชื่อบทความควรหลีกเลี่ยงการใช้ชื่อย่อและอักษรย่อ เว้นแต่สิ่งที่เป็นหัวเรื่องนั้นจะเป็นที่รู้จักกันอย่างกว้างขวางด้วยชื่อย่อนั้น (อาทิ เลเซอร์) ส่วนตัวย่อหรืออักษรย่ออื่น สามารถใช้ในหน้าแก้ความกำกวมได้ นอกจากนี้ ไม่จำเป็นจะต้องระบุอักษรย่อนอกเหนือไปจากชื่อในบทความ - ใช้นาม: ชื่อบทความควรใช้คำนามและนามวลีมากกว่าคำประเภทอื่น สำหรับคำกริยาหรือคำคุณศัพท์ให้เปลี่ยนเป็นนามโดยการเติม "การ" หรือ "ความ" นำหน้า และอาจเปลี่ยนทางจากคำนั้นมายังคำที่เป็นนามด้วย แต่คำกริยาหรือคำคุณศัพท์ยังสามารถเป็นชื่อของหน้าแก้ความกำกวมได้อยู่- สะกดตามต้นฉบับ: สำหรับชื่อบทความที่เป็นวิสามานยนาม เช่น เครื่องหมายการค้า ชื่อหนังสือ ชื่อภาพยนตร์ เป็นต้น ถ้ามีชื่อทางการในภาษาไทยก็ให้สะกดตามต้นฉบับ (แม้จะขัดต่อหลักการตั้งชื่ออื่น ๆ) ส่วนวิสามานยนามภาษาต่างประเทศที่ไม่มีชื่อทางการในภาษาไทย ให้ทับศัพท์หรือถอดเป็นคำอ่านตามหลักการที่มีอยู่- ใช้เลขอารบิก: ยกเว้นเมื่อต้องการคงชื่อไว้ตามต้นฉบับ เช่น เลขไทยหรือเลขโรมัน

**หลักการทั่วไป**

**ชื่อหัวข้อควรเป็นอักษรไทย**
 ใช้ กูเกิล แทนที่ Google
ในการสะกดถ้าชื่ออย่างเป็นทางการในภาษาไทยไม่ตรงกับหลักการทับศัพท์ ให้ถือชื่ออย่างเป็นทางการเป็นหลัก เช่น- ใช้ ไมโครซอฟท์ แทนที่ ไมโครซอฟต์ (ดูส่วนบรรษัทและองค์กรประกอบ) 
สำหรับคำที่ยังไม่มีการบัญญัติ สามารถเขียนทับศัพท์ตามหลักการเขียนคำทับศัพท์ หรือคงชื่อในภาษาอื่นไว้พร้อมกับติดป้ายไว้บนส่วนหัวว่า  หรือ  เพื่อให้ผู้อื่นช่วยหาคำทับศัพท์ที่เหมาะสม
ทั้งนี้ มีข้อยกเว้นบางประการที่ไม่ต้องใช้อักษรไทยเป็นชื่อบทความ ได้แก่:
# ตัวอักษรที่อ่านแตกต่างกันในสำเนียงภาษาอื่น ให้คงรูปต้นฉบับ (เช่น อักษรละติน: A B C...) ไม่รวมถึงอักษรที่มีชื่อเดียวในทุกภาษา (อักษรกรีกและอักษรอาหรับ) สามารถแทนคำอ่านภาษาไทยได้ ชุดอักษรเมื่อตั้งชื่อแบบใดแล้วก็ควรตั้งชื่อเหมือนกันทั้งชุด รวมทั้งอักษรย่อและชื่อโดเมน 
# ใช้ตัวเลขในชื่อบทความ ในกรณีต่อไปนี้ 
## กรณีวิสามานยนามที่มีชื่อสามารถออกเสียงแตกต่างกันในแต่ละสำเนียงภาษาให้คงตัวเลขไว้ และถ้าต้นฉบับตัวเลขเขียนติดกับตัวหนังสือโดยไม่เว้นวรรค ก็ให้เขียนติดกันด้วย (เช่น วิตามินบี1 โนเกีย เอ็น95)
## พระนามพระมหากษัตริย์หรือชื่อบุคคลที่มีเลขโรมัน ให้ใช้ว่า "ที่ x" แทนเลขโรมัน
# ให้ถอดเสียงอ่านตัวเลขในกรณีต่อไปนี้
## วิสามานยนามที่มีวิธีอ่านวิธีเดียวให้ถอดเสียงคำอ่าน เช่น "GOT7" เป็น ก็อตเซเวน
## หากคงเลขไว้แล้วไม่สามารถอ่านได้ เช่น "5ive" ให้ถอดเสียงเป็น "ไฟฟ์"
## ชื่อที่ใช้ตัวเลขเป็นคำพ้องเสียง เช่น "Crazy 4 U" ให้ใช้ว่า "เครซีโฟร์ยู"
## วิสามานยนามที่มีจำนวนเชิงการนับ (cardinal number) ให้ถอดเสียงอ่าน เช่น "The 5th Dimension" เป็น "เดอะฟิฟต์ไดเมนชัน" 
# เครื่องหมายวรรคตอนต่าง ๆ ตามชื่อต้นฉบับที่อ่านไม่ได้หรือไม่อ่านออกเสียง
# ชื่อฟังก์ชันที่มีความสำคัญในการเขียนโปรแกรม เช่นมีการใช้หลายภาษา มีประวัติหรือผลกระทบมาก
# ชื่อไฟล์เฉพาะ อาทิ ไลบรารี เฮดเดอร์ (เช่น math.h stdio.h) และคำสั่งพื้นฐานสำหรับบรรทัดคำสั่ง (เช่น chgrp chmod chown env expr) ตลอดจนแป้นบนคีย์บอร์ดต่าง ๆ (เช่น Control-Alt-Delete)

**การใช้เครื่องหมายในชื่อบทความ**
พยายามหลีกเลี่ยงการใช้ วงเล็บ หรือเครื่องหมายอื่นที่ไม่เกี่ยวกับชื่อบทความ ถ้าไม่จำเป็น
วงเล็บต่อท้ายใช้เพื่อแก้ความกำกวม เช่น บาท (สกุลเงิน) กับ บาท (ร้อยกรอง) และในการเขียนให้เว้นวรรคระหว่างคำและวงเล็บ เช่น บาท (สกุลเงิน) ไม่ใช่ บาท(สกุลเงิน) ถ้าคำมีความหมายเดียว หรือไม่คาดว่าจะกำกวมกับเรื่องอื่น ให้ใช้ บัว แทนที่จะเป็น บัว (พรรณไม้)
ถ้าจำเป็นต้องใช้ยัติภังค์แสดงช่วงปีหรือความสัมพันธ์ระหว่างสองสิ่ง ให้ใช้ en dash เช่น พ.ศ. 2550–2558 (ในแถบแทรกอักษร อยู่ก่อน em dash) ส่วนการลบหรือตัวเลขติดลบให้ใช้เครื่องหมายลบ เช่น UTC−10 (ในแถบแทรกอักษร อยู่ก่อนเครื่องหมายคูณ)

**ข้อจำกัดทางเทคนิค**
เนื่องจากข้อจำกัดทางเทคนิค ทำให้ไม่สามารถตั้งชื่อบทความที่
# ขึ้นต้นด้วยอักษรตัวเล็ก
# มีอักขระ #    | { } _ ปรากฏในชื่อ เนื่องจากมีความหมายพิเศษในวิกิ (สำหรับ _ จะถูกเปลี่ยนเป็นช่องว่าง)
#* วิธีแก้ไข อาจใช้เครื่องหมายดอกจัน (*) แทนอักขระที่ไม่สามารถใช้ได้ไปพลาง
# ขึ้นต้นหรือลงท้ายด้วยช่องว่างหรือ _ ตั้งแต่หนึ่งตัวขึ้นไป (จะถูกตัดออก)
# ขึ้นต้นด้วย : เนื่องจากหมายถึงเนมสเปซหลัก
# มีชื่อว่า . หรือ .. หรือขึ้นต้นด้วย ./ หรือ ../ หรือมี /./ หรือ /../ ปรากฏในชื่อ หรือลงท้ายด้วย /. หรือ /..
# ยาวเกินกว่า 255 ไบต์ จำนวนอักษรในยูนิโคดจึงอาจบรรจุได้น้อยกว่านี้ 
#* วิธีแก้ไข ให้ยกชื่อมาเท่าที่มากได้แล้วใช้เครื่องหมาย ฯ หรือใช้ตัวย่อ
# ขึ้นต้นด้วยรหัสภาษาของวิกิพีเดียและโครงการอื่นตามด้วย : ดูเพิ่มที่วิธีใช้:ลิงก์ข้ามภาษาและวิธีใช้:ลิงก์ข้ามโครงการ
ให้ใช้แม่แบบ _ชื่อบทความที่ถูก_ ใส่ไว้บนสุดในบทความแทน
หมายเหตุ: อาจใช้เครื่องหมาย * (ดอกจัน) เพื่อให้เครื่องหมายดังกล่าวแทนตัวอักษร อักขระหรือเครื่องหมายข้างต้น ทำนองเดียวกับเสิร์ชเอนจิน ทั้งนี้ อาจเขียนกำกับไว้ส่วนหัวของบทความว่า แท้จริงแล้วบทความชื่ออะไร

**การเว้นวรรคระหว่างคำทับศัพท์จากภาษาอังกฤษ**
ถ้าเป็นคำเดียวกันหลายพยางค์ของคำภาษาอังกฤษให้เขียนติดกันไม่เว้นวรรค เช่น เซาท์พาร์ก (South Park) หรือ วินโดวส์วิสตา (Windows Vista)
ยกเว้น การเว้นวรรคระหว่างชื่อเจ้าของผลิตภัณฑ์ และรุ่นผลิตภัณฑ์ เพื่อแยกให้เห็นชื่อเด่นชัด เช่น ไมโครซอฟท์ วินโดวส์, มอซิลลา ไฟร์ฟอกซ์, ฮอนด้า แอคคอร์ด, โตโยต้า เซลิก้า

**บทความที่เป็นการรวบรวมรายการ**
สำหรับบทความที่มีลักษณะรวบรวมรายการ ให้ขึ้นต้นด้วยคำว่า "รายชื่อ" สำหรับรายการของวิสามานยนามหรือชื่อเฉพาะ (proper name) ล้วน ส่วนกรณีที่เหลือทั้งหมด ให้ใช้ "รายการ" เช่น- รายชื่อสถาบันอุดมศึกษาในประเทศไทย- รายชื่อผู้บัญชาการทหารสูงสุดของไทย- รายการธงในประเทศไทย
สำหรับบทความที่รวบรวมรายการพระนามเจ้า ให้ใช้ "รายพระนาม" และหากมีทั้งเจ้าและสามัญชน ให้ใช้ "รายพระนามและชื่อ"- รายพระนามพระมหากษัตริย์แห่งหมู่เกาะอังกฤษ- รายพระนามและชื่อประธานในพิธีเปิดโอลิมปิก
ข้อสังเกต (เขียนแทรกในบรรทัดหรือเขียนเป็นอรรถาธิบายด้านล่าง) "วิสามานยนาม" หมายถึง "คำนามที่เป็นชื่อเฉพาะ ตั้งขึ้นสำหรับเรียกคน สัตว์ สิ่งของ และสถานที่ เพื่อให้รู้ชัดว่าเป็นใครหรืออะไร" วิสามานยนามหรือชื่อเฉพาะ เช่น ชื่อบุคคล ชื่อกลุ่มบุคคลหรือองค์การ ชื่อสิ่งมีชีวิตเป็นตัว ๆ เช่น ช่วงช่วง หลินฮุ่ย ชื่อสิ่งของ ชื่อเหตุการณ์ ชื่อสถานที่ เป็นต้น ส่วนชื่อธาตุและสารประกอบ ชื่อรุ่นของผลิตภัณฑ์ เป็นสามานยนาม 
สำหรับรายชื่อตอน หรือรายชื่อตัวละคร ให้เขียนในลักษณะ- รายชื่อตัวละครใน{ชื่อเรื่อง} เช่น รายชื่อตัวละครในมาจิเรนเจอร์- รายชื่อตอนใน{ชื่อเรื่อง} เช่น รายชื่อตอนในน้องสาวของผมไม่น่ารักขนาดนั้นหรอก

**บรรษัทและองค์กร**
สำหรับบริษัทและห้างหุ้นส่วนในประเทศไทยที่จดทะเบียนนิติบุคคลหรือมีสภาพเป็นนิติบุคคลโดยวิธีอื่นใด ให้ใช้ชื่อสามัญภาษาไทยของบริษัทและห้างหุ้นส่วนนั้นตามที่ได้จดทะเบียนหรือประกาศไว้ รวมทั้งเว้นวรรคตรงตำแหน่งถ้ามี โดยไม่ต้องมีคำนำหน้าหรือลงท้าย เช่น ห้างหุ้นส่วน/สามัญ/นิติบุคคล, บริษัท/จำกัด/มหาชน 
องค์กรหรือหน่วยงานประเภทอื่นอาทิ มูลนิธิ, สมาคม, สหกรณ์, ธนาคาร, กระทรวง, กรม, กอง ฯลฯ ให้ใช้ชื่อเต็ม ส่วนบรรษัทและองค์กรต่างประเทศที่มิได้จดทะเบียนนิติบุคคลในประเทศไทย ให้เลือกทับศัพท์ตามหลักเกณฑ์ที่มีอยู่ หรือแปลชื่อบรรษัทและองค์กรให้ตรงความหมายที่สุด อย่างใดอย่างหนึ่ง
สำหรับองค์การมหาชนให้ยึดชื่อตามพระราชกฤษฎีกาจัดตั้งเป็นสำคัญ ซึ่งส่วนใหญ่จะมี (องค์การมหาชน) ต่อท้าย ยกเว้นโรงเรียนมหิดลวิทยานุสรณ์

**ศาสนาและลัทธิ**
ให้ขึ้นต้นด้วย ศาสนา หรือ ลัทธิ เสมอ ส่วนนิกายต่าง ๆ ไม่ต้องขึ้นต้นว่า นิกาย เนื่องจากบางศาสนามีข้อถกเถียงว่าเป็นนิกายหรือไม่ หรือไม่มีการยอมรับว่าเป็นนิกาย

**ชื่อบุคคล**
หลักการทั่วไปคือให้ใช้ชื่อที่เป็นที่รู้จักมากที่สุด โดยไม่ต้องมีคำนำหน้าชื่อ รวมทั้ง นาย/นาง/นางสาว คุณหญิง/ท่านผู้หญิง หรือ ยศ และตำแหน่งวิชาการ ดูเพิ่มที่ ยศหรือตำแหน่ง- ใช้ ทักษิณ ชินวัตร แทนที่ พันตำรวจโท ดร. ทักษิณ ชินวัตร

**คำนำหน้าพระนามของกษัตริย์**
 ให้กษัตริย์ไทยที่ราชาภิเษกแล้ว ใช้คำนำหน้าชื่อว่า "พระบาทสมเด็จพระ" ถ้ายังไม่ราชาภิเษก ใช้ "สมเด็จพระ" - กษัตริย์ไทยในอดีต ใช้ "สมเด็จพระ" แต่อาจใช้ตามความนิยม เช่น "ขุนหลวง," "พ่อขุน," "พระยา" - กษัตริย์ต่างประเทศ ให้ใช้ตามที่ทางราชการของประเทศนั้น ๆ ใช้
:(จาก คณะอนุกรรมการเฉพาะกิจพิจารณาจัดทำหนังสือ "ราชาศัพท์" ในคณะกรรมการเอกลักษณ์ของชาติ. (๒๕๔๕). ราชาศัพท์. (พิมพ์ครั้งที่ ๒). กรุงเทพฯ : สำนักเลขาธิการนายกรัฐมนตรี. ISBN 9749545508. หน้า ๘-๑๐.) 

**ชื่อที่มีจุดหลังชื่อ**
ชื่อที่มีจุดหลังชื่อ ภาษาไทยหรือภาษาอื่น ให้เว้นวรรคหนึ่งครั้งหลังจุด- ใช้ ป. อินทรปาลิต แทนที่ ป.อินทรปาลิต- จอร์จ เอช. ดับเบิลยู. บุช

**ชื่อบุคคลจากภาษาอังกฤษที่ใช้ชื่อต้นตามด้วยนามสกุล**
 ในหัวข้อให้เขียนทับศัพท์ โดยเว้นวรรคระหว่างชื่อและนามสกุล ส่วนในบทความให้เขียนชื่อเดิมในวงเล็บ เช่น
** อัลเบิร์ต ไอน์สไตน์ (Albert Einstein) นักฟิสิกส์ทฤษฎี ชาวเยอรมันที่มีสัญชาติสวิสและอเมริกัน- สำหรับการเขียนคำทับศัพท์ ให้อ้างอิงการทับศัพท์จากบทความ การเขียนคำทับศัพท์

**ชื่อบุคคลชาวจีน ที่นามสกุลนำหน้า**
ชื่อบุคคลชาวจีน มักจะมี 2-5 คำ (หนึ่งคำหมายถึงอักษรจีนหนึ่งตัว) โดยใช้นามสกุล (แซ่) 1-3 คำ ขึ้นต้นก่อนชื่อตัว สำหรับการตั้งชื่อบทความให้ทำดังนี้
# เริ่มต้นด้วยนามสกุลแล้วตามด้วยชื่อ เช่น โจว เหวินฟะ โดยเว้นวรรคนามสกุลกับชื่อออกจากกัน
# ไม่แยกคำยกย่องออกจากนามสกุล เช่น ขงจื๊อ (คำว่า จื๊อ แปลว่า อาจารย์ ซึ่งหมายถึง อาจารย์ขง)
# ใช้หลักการทับศัพท์ภาษาจีนของราชบัณฑิตยสถานสำหรับภาษาจีนกลาง 
# ใช้คำอ่านแบบไทยที่ใกล้เคียงที่สุดของภาษาจีนสำเนียงอื่น เช่น ภาษาจีนกวางตุ้ง สำเนียงแต้จิ๋ว หากคำอ่านนั้นเป็นที่นิยมกว่า ไม่นำพินอินที่อ่านเป็นภาษาอังกฤษมาใช้ในการตั้งชื่อ เช่น Zǐyí พินอินต้องอ่านเป็น จื่ออี๋ แต่ภาษาอังกฤษอาจอ่านเป็น ซิยี่
# หากอ่านไม่ออก หรือไม่แน่ใจว่าทับศัพท์อย่างไร ให้ใช้ภาษาอังกฤษหรือพินอินไปก่อน

**ชื่อบุคคลชาวญี่ปุ่น ที่นามสกุลนำหน้า**
ดูเพิ่มที่ วิกิพีเดีย:ภาษาญี่ปุ่น และ ข้อยกเว้นในการทับศัพท์ภาษาญี่ปุ่น
ชื่อบุคคลญี่ปุ่นในภาษาญี่ปุ่นปัจจุบันนิยมเขียนนามสกุลนำหน้าชื่อซึ่งตรงข้ามกับภาษาไทย แต่ในประเทศไทยที่ปรากฏตามเอกสารราชการและหนังสือต่าง ๆ นิยมเขียนชื่อนำหน้านามสกุล และเพื่อป้องกันการสับสนให้เขียนชื่อภาษาญี่ปุ่นและคำอ่านเป็นโรมะจิในวงเล็บต่อท้าย ยกเว้นชื่อตัวละครในการ์ตูนหรือวรรณกรรมให้ใช้ชื่อเดิม เพื่อใช้ในการอ้างอิง และความสละสลวยของบทความเดิมรวมถึงชื่อในทางประวัติศาสตร์ ตัวอย่างเช่น - ชื่อบุคคลจริง ให้เขียน ชื่อ นำหน้านามสกุล และวงเล็บชื่อภาษาญี่ปุ่นพร้อมทั้งคำอ่าน เช่น จุนอิชิโร โคะอิซุมิ (Ko'izumi Jun'ichirō) - ชื่อตัวละครเขียนอ้างอิงตามต้นฉบับ โดยตัวละครญี่ปุ่นมักจะเป็นนามสกุลนำหน้าชื่อ เช่น อุจิวะ ซาสึเกะ (Uchiha Sasuke) และตัวละครจากประเทศอื่นมักจะเป็นชื่อนำหน้านามสกุล เช่น เนกิ สปริงฟีลด์ (ทับศัพท์จาก Negi Springfield) - ชื่อในทางประวัติศาสตร์เขียนตามต้นฉบับเพื่อประโยชน์ในการอ้างอิง เช่น อิชิคาวา โกเอมอน (Ishikawa Gôemon)

**ชื่อบุคคลชาวเกาหลี โดยนามสกุลนำหน้า**
เริ่มต้นด้วยนามสกุลแล้วตามด้วยชื่อ เช่น โช ซึงฮี โดยเว้นวรรคนามสกุลกับชื่อออกจากกัน

**ชื่อบุคคลเวียดนาม โดยนามสกุลนำหน้า**
 สำหรับชื่อสามส่วน (นามสกุล นามสกุลรอง ชื่อ) เริ่มต้นด้วยนามสกุลเขียนนามสกุลนำหน้า และตามด้วยนามสกุลรอง และตามด้วยชื่อ โดยแต่ละส่วนเว้นวรรคจากกัน เช่น งฺเหวียน มิญ เจี๊ยต- สำหรับชื่อสองส่วน (นามสกุล ชื่อ) เริ่มต้นด้วยนามสกุล และเว้นวรรคตามด้วยชื่อ

**ยศหรือตำแหน่ง**
 ฐานันดรศักดิ์/ฐานันดรศักดิ์ไทย (ซึ่งรวมไปถึงพระมหากษัตริย์และพระบรมวงศานุวงศ์) เจ้าต่างกรม และบรรดาศักดิ์ไทย ทั้งหมดให้คงไว้ เพื่อให้เกียรติแก่บุคคลผู้มีฐานันดรศักดิ์และบรรดาศักดิ์นั้น
** สมเด็จพระนางเจ้าสิริกิติ์ พระบรมราชินีนาถ
** พระเจ้าบรมวงศ์เธอ พระองค์เจ้าวรวรรณากร กรมพระนราธิปประพันธ์พงศ์- หม่อมราชวงศ์และหม่อมหลวงให้คงไว้ (แม้มีคำนำหน้านามเป็นพิเศษอยู่ แต่ก็ถือเป็นสามัญชนจึงไม่ต้องใช้ราชาศัพท์ในเนื้อหา)
** หม่อมราชวงศ์ปรีดิยาธร เทวกุล
** หม่อมหลวงศรีฟ้า มหาวรรณ- คุณหญิงและท่านผู้หญิงมิใช่ฐานันดรศักดิ์หรือบรรดาศักดิ์ เป็นเพียงคำนำหน้านามสำหรับผู้ได้รับพระราชทานเครื่องราชอิสริยาภรณ์ระดับที่กำหนด จึงไม่ต้องใส่คำนำหน้าดังกล่าว
** วิระยา ชวกุล
** ชดช้อย โสภณพนิช- ยศทหารหรือตำรวจ (พลเอก พันเอก ฯลฯ) การศึกษาหรือตำแหน่งวิชาการ (ดอกเตอร์ นายแพทย์ เภสัชกร ศาสตราจารย์ ฯลฯ) และตำแหน่งหน้าที่ความรับผิดชอบ (ฯพณฯ นายกรัฐมนตรี ผู้ว่าราชการ อบต. อบจ. สส. ฯลฯ) ให้ถอดออกทั้งหมด
** แปลก พิบูลสงคราม
** พระยาพหลพลพยุหเสนา (พจน์ พหลโยธิน)
ท่านสามารถทำหน้าเปลี่ยนทางที่นอกเหนือจากกฎเกณฑ์เหล่านี้ได้ตามสมควร

**ชื่อพระสงฆ์**
 พระสงฆ์ไทยทรงสมณศักดิ์ ให้นำสมณศักดิ์หรือราชทินนามขึ้นต้น ตามด้วยวงเล็บชื่อและฉายา
** พระพรหมคุณาภรณ์ (ประยุทธ์ ปยุตโต)
** สมเด็จพระพุฒาจารย์ (โต พรหมรังสี)
** สมเด็จพระพุฒาจารย์ (เกี่ยว อุปเสโณ)- พระสงฆ์จีนนิกายหรือญวนนิกายที่ทรงสมณศักดิ์ของไทย ให้นำสมณศักดิ์หรือราชทินนามขึ้นต้น ตามด้วยวงเล็บชื่อและฉายาหรือนามสกุล- พระสงฆ์ไทยทรงสมณศักดิ์ที่ไม่มีราชทินนามเฉพาะ ให้นำตำแหน่งฐานานุกรมหรือเปรียญขึ้นต้น ตามด้วยวงเล็บชื่อและฉายา
** พระมหาวุฒิชัย วชิรเมธี
** พระมหาสมปอง ตาลปุตฺโต- พระสงฆ์ไทยที่ไม่มีสมณศักดิ์ ให้ใช้คำว่า พระ ขึ้นต้น ตามด้วยชื่อและฉายา
** พระไพศาล วิสาโล- พระสงฆ์จีนนิกายที่ไม่มีสมณศักดิ์ ให้ใช้คำว่า หลวงจีน ขึ้นต้น และตามด้วยชื่อและฉายาหรือนามสกุล
** หลวงจีนวิศวภัทร มณีปัทมเกตุ- พระสงฆ์มหายานอื่นนอกจากจีนนิกาย ที่ไม่มีสมณศักดิ์ ให้ใช้คำว่า พระภิกษุ ขึ้นต้น ตามด้วยคำเรียกพระในนิกายนั้น ๆ หากมี และตามด้วยชื่อและฉายาหรือนามสกุล
** พระภิกษุติช นัท ฮันห์
** พระภิกษุทิจ กว๋าง ดึ๊ก- พระภิกษุณีสงฆ์, สิกขมานา หรือสามเณรีมหายาน ให้ใช้คำว่า ภิกษุณี, สิกขมานา หรือ สามเณรี ขึ้นต้น ตามด้วยชื่อและฉายาหรือนามสกุล หากเป็นบุคคลที่มาในคัมภีร์หรือมีตัวตนจริงในประวัติศาสตร์ ให้ใช้ชื่อที่ปรากฏตามคัมภีร์หรือหลักฐานทางประวัติศาสตร์ ที่เรียกกันอยู่ทั่วไปในปัจจุบันแทนได้- พระภิกษุณีสงฆ์,สิกขมานา หรือสามเณรีเถรวาท ที่ปรากฏในคัมภีร์หรือมีตัวตนจริงในประวัติศาสตร์ ให้ใช้ชื่อที่ปรากฏตามคัมภีร์หรือหลักฐานทางประวัติศาสตร์ ที่เรียกกันอยู่ทั่วไปในปัจจุบันแทนได้
** พระนางมหาปชาบดี
** พระนางยโสธรา
** พระวชิราภิกษุณี
** พระปฏาจาราเถรี- สามเณร ให้ใช้คำว่า สามเณร ขึ้นต้น ตามด้วยชื่อและนามสกุล- -ข้อยกเว้น- พระสงฆ์ไทยที่ไม่มีสมณศักดิ์ แต่เป็นเกจิอาจารย์หรืออาจารย์ทางวิปัสสนาธุระที่มีชื่อเสียงที่ได้รับการยอมรับในวงกว้าง ให้ใช้คำว่า หลวงปู่ หรือหลวงพ่อ ขึ้นต้น ตามด้วยชื่อและฉายา (จะใช้คำใดขึ้นต้น ต้องมีแหล่งอ้างอิงถึงในบทความ โดยพิจารณาจากเอกสารอ้างอิงมากกว่าหนึ่งแหล่ง ใช้แหล่งล่าสุด และแหล่งที่มีคนอ่านมาก) ทั้งนี้เพื่อให้สอดคล้องกับคำสืบค้นส่วนใหญ่ที่นิยมใช้
** หลวงปู่มั่น ภูริทตฺโต
** หลวงปู่แหวน สุจิณฺโณ
** หลวงปู่ขาว อนาลโย- พระสงฆ์ที่เป็นอาจารย์เจ้าสำนักหรือศิษย์ในสำนัก หากเป็นบทความศิษย์ในสำนัก ให้กล่าวโดยชัดเจนว่าเป็นศิษย์ในพระสงฆ์รูปใด (ต้องมีอ้างอิง) หากเป็นบทความอาจารย์เจ้าสำนัก ให้เพิ่มหัวข้อ ศิษย์ที่สำคัญ เพื่อประโยชน์ในการค้นข้อมูล- พระสงฆ์ ที่ปรากฏในคัมภีร์หรือมีตัวตนจริงในประวัติศาสตร์ ให้ใช้ชื่อที่ปรากฏตามคัมภีร์หรือหลักฐานทางประวัติศาสตร์ หรือชื่อที่เรียกกันทั่วไปในปัจจุบัน ทั้งนี้เพื่อให้สอดคล้องกับคำสืบค้นส่วนใหญ่ที่นิยมใช้
** พระโมคคัลลานะ
** พระสารีบุตร
** พระถังซัมจั๋ง
** พระโพธิธรรม
** พระเทวทัตต์- นักบวชในพุทธศาสนาที่ประกาศตัวว่าเป็นพระสงฆ์แต่ไม่สังกัดนิกายใด หรือที่ประกาศว่าเป็นพระภิกษุณีสงฆ์เถรวาท แต่มีชื่อเสียงที่ได้รับการยอมรับในวงกว้าง ให้ใช้คำที่นิยมใช้ในวงกว้าง หรือใช้คำขึ้นต้นตามที่นิยมใช้ในวงกว้างตามด้วยชื่อและฉายาหรือนามสกุล (จะใช้คำใด ต้องมีแหล่งอ้างอิงถึงในบทความ โดยพิจารณาจากเอกสารอ้างอิงมากกว่าหนึ่งแหล่ง ใช้แหล่งล่าสุด และแหล่งที่มีคนอ่านมาก) ทั้งนี้เพื่อให้สอดคล้องกับคำสืบค้นส่วนใหญ่ที่นิยมใช้
** สมณะโพธิรักษ์

**สิ่งมีชีวิต**
 ตั้งชื่อบทความโดยใช้ชื่อสามัญ ถ้าไม่มีชื่อสามัญจึงใช้ชื่อวิทยาศาสตร์แทน โดยใช้เป็นอักษรละติน พร้อมทั้งใส่ บทความชื่อวิทยาศาสตร์ ที่ส่วนบนสุดของบทความ(อ้างอิง)- ถ้าในชื่อมีจำนวนตัวเลข ให้เปลี่ยนเป็นคำเต็ม เช่น วงศ์ปลาปักเป้าฟันสี่ซี่ วงศ์ปลาปักเป้าฟันสองซี่ ยกเว้นหมายเลขสายพันธุ์ที่มนุษย์พัฒนาขึ้น (ดูที่พืช)

**สัตว์**
 ก่อนเขียนบทความเรื่องสัตว์ ควรตรวจสอบก่อนว่า เป็น "สปีชีส์" หรือเป็น "สายพันธุ์" แล้วตั้งชื่อบทความตามเงื่อนไขต่อไปนี้
** ถ้าเป็นสัตว์ต่างสปีชีส์กันให้ใส่คำขยายความ เช่น นก ปลา หมา งู เต่า แมลง แมง ฯลฯ เท่าที่จำเป็นเช่น นกขุนทอง ปลาช่อน หมาป่า งูเห่า เต่าตนุ แมลงวัน แมงมุม ฯลฯ (กรณีไม่จำเป็น หมายความว่า สัตว์บางอย่างเมื่อใส่คำขยายแล้วจะไม่เป็นที่นิยมเรียกกัน เช่น ผึ้ง จะไม่ใช้ แมลงผึ้ง เป็นต้น) 
** สัตว์ในสปีชีส์เดียวกันแต่ต่างสายพันธุ์ (breed) ไม่ต้องใช้คำขยายความ เช่น บูลด็อก ดัชชุน ปั๊ก โกลเดนรีทรีฟเวอร์ ไทยบางแก้ว ไทยหลังอาน ฯลฯ เป็นสายพันธุ์ของสุนัข (หรือหมา) แต่ทั้งหมดต่างก็เป็นสปีชีส์ Canis lupus เหมือนกัน ถ้าบังเอิญมีชื่อสายพันธุ์ตรงกันในสัตว์ต่างสปีชีส์หรืออาณาจักรอื่น ให้วงเล็บคำขยายความไว้ข้างท้าย ดังกฎเกณฑ์การแก้ความกำกวม

**พืช**
 ตรวจสอบว่าบทความนั้นกล่าวถึง ชนิดพันธุ์ (species) หรือ สายพันธุ์ (variety) สำหรับชนิดพันธุ์ ให้ใช้หลักการต่อไปนี้
** ชื่อบทความพืช จะไม่ใช้คำว่า "ต้น", "ไม้", "ต้นไม้", "ดอก", "ผล", "ลูก" นำหน้า โดยการตั้งชื่อบทความให้พิจารณาตามลำดับดังนี้
**# ใช้ชื่อสามัญภาษาไทย โดยอ้างอิงจากฐาน  ชื่อพรรณไม้แห่งประเทศไทย เต็ม สมิตินันทน์  ของสำนักงานหอพรรณไม้ กรมอุทยานแห่งชาติ สัตว์ป่า และพันธุ์พืช
**# หากไม่มีชื่อสามัญในภาษาไทย ให้ใช้ชื่อท้องถิ่นก่อน 
**# หากไม่มีชื่อท้องถิ่น ให้ใช้ชื่อสามัญภาษาอังกฤษ 
**# หากไม่มีชื่อสามัญภาษาอังกฤษ ให้ใช้ชื่อวิทยาศาสตร์ โดยใช้เป็นอักษรละตินพร้อมทั้งใส่ บทความชื่อวิทยาศาสตร์ ที่ส่วนบนสุดของบทความ
*** กรณีชื่อภาษาไทยซ้ำกัน แต่ชื่อวิทยาศาสตร์ต่างกัน ให้ย้อนกลับไปดูฐานข้อมูล และยึดฐานข้อมูลเป็นหลัก ส่วนชนิดพันธุ์อื่นที่มีชื่อมาพ้องกัน ให้ใช้ชื่อพ้องอื่นตามลำดับพิจารณา 
*** กรณีชื่อพ้องอื่นไม่มี ให้วงเล็บต่อท้ายด้วยชื่อภาษาอังกฤษ หรือชื่อวิทยาศาสตร์ ตามลำดับการพิจารณา
** สำหรับดอกไม้และผลไม้ของพืชนั้น ไม่ต้องสร้างเป็นบทความใหม่ แต่ให้เขียนรวมกันในบทความพืชเป็นหัวข้อย่อย เช่น ชัยพฤกษ์ บัวหลวง จำปา กุหลาบ ฯลฯ 
** ถ้าชื่อของพืชอย่างเดียวมีความหมายอื่น ให้ใส่วงเล็บต่อท้ายชื่อบทความเพื่อแก้ความกำกวม โดยวงเล็บเป็นคำว่าพืช (นโยบายเก่าเป็นคำว่า พรรณไม้) หรือใช้คำที่นิยมรองลงมา- ใช้คำนำหน้าตามความเหมาะสมเช่น บัวศรีวิชัย แทนที่ "ศรีวิชัย (พันธุ์บัว)" หรือ แตงไทย แทนที่ "ไทย (แตง)"
** สำหรับสายพันธุ์บางชนิด ใช้แตกต่างกับสัตว์ คือต้องเอ่ยถึงชื่อชนิดพันธุ์เป็นคำนำหน้าตามความจำเป็น เช่น ท้อไม่มีขน (ถ้าเขียนว่า ไม่มีขน จะไม่รู้ว่าท้อ หรือแมว) ส้มวาเลนเซีย ส้มสายน้ำผึ้ง (ถ้าเขียนว่า วาเลนเซีย จะเป็นชื่อเมือง และ สายน้ำผึ้งจะเป็นชื่อพรรณไม้อีกวงศ์หนึ่ง) 
** พืชสวน/ไร่/นา มักไม่เป็นที่รู้จัก ให้เอ่ยชื่อสกุล หรือชนิดพันธุ์ นำหน้าก่อนเช่นกัน เช่น ข้าว มะพร้าว ควรใช้ว่า มะพร้าวสวีลูกผสม 1 แทน สวีลูกผสม 1 หรือ ข้าวเจ้าขาวดอกมะลิ 105 แทน ขาวดอกมะลิ 105 หรือ ข้าวเจ้าปทุมธานี 1 แทนการเขียนปทุมธานี 1 ลอย ๆ เพราะจะไม่เข้าใจว่าเป็นชื่อพันธุ์ข้าว หรือชื่อถนน สะพาน
** ส่วนพืชจำพวก กล้วยไม้ ให้ใช้ชื่อโดดได้เลย ไม่จำเป็นต้องใส่คำว่ากล้วยไม้ เพราะคำเหล่านั้นมีความหมายถึงกล้วยไม้โดยตรงอยู่แล้ว เช่น กะเรกะร่อนปากเป็ด แทน กล้วยไม้กะเรกะร่อนปากเป็ด หรือ รองเท้านารีคางกบ แทน กล้วยไม้รองเท้านารีคางกบ เพราะ ทั้ง กะเรกะร่อน และ รองเท้านารี หมายถึงประเภทหนึ่งของกล้วยไม้อยู่แล้ว

**สถานที่**
ใช้เฉพาะชื่อสถานที่ ถ้าชื่อนั้น สื่อถึง สถานที่นั้น ๆ อยู่แล้วเช่น สยามพารากอน  ส่วนชื่อที่อาจกำกวมให้มีคำนำหน้าเช่น ถนนสุขุมวิท น้ำตกทีลอซู ดูชื่อที่บัญญัติไว้โดยราชบัณฑิตยสถาน-  ชื่อทะเล

**เมือง**
ใช้เฉพาะชื่อเมือง ส่วนเมืองหลวงที่มีคำว่า กรุง นำหน้า ทำเป็นหน้าเปลี่ยนทาง ยกเว้น กรุงเทพมหานคร เช่น ลอนดอน และ กรุงลอนดอน 

**ตำบล อำเภอ จังหวัด มณฑล รัฐ**
ให้มีคำว่า ตำบล อำเภอ จังหวัด มณฑล รัฐ กำกับด้วย เช่น อำเภอจอมทอง จังหวัดเชียงใหม่ มณฑลหูหนาน รัฐแทสเมเนีย รัฐฮาวาย ฯลฯ

**ประเทศ**
 ใช้ชื่อ "ประเทศ..." เช่น ประเทศญี่ปุ่น  ดูเพิ่ม วิกิพีเดีย:โครงการวิกิประเทศ- รัฐ/ดินแดน/ประเทศที่สิ้นสภาพในอดีต ให้ตั้งชื่อบทความตามคำแปลชื่อเต็มของรัฐ/ดินแดน/ประเทศนั้น เพื่อไม่ให้สับสนกับบทความประเทศปัจจุบัน หากรัฐ/ดินแดน/ประเทศที่มีชื่อเดียวกันแต่เกิดต่างเวลา ให้แก้ความกำกวมด้วยปีศักราชตามความเหมาะสม

**โรค หรือความเจ็บป่วย**
ชื่อบทความเกี่ยวกับโรคหรือความเจ็บป่วย - ให้ใช้ชื่อตามที่ระบุไว้ในบัญชีจำแนกทางสถิติระหว่างประเทศของโรคและปัญหาสุขภาพที่เกี่ยวข้อง ฉบับทบทวนครั้งที่ 10 ฉบับประเทศไทย อังกฤษ-ไทย ปี 2552 (ICD-10-TM) ซึ่งเข้าถึงได้ที่ http://www.thcc.or.th/ebookthai/index.php- หากไม่มีระบุให้ใช้ตาม ศัพท์บัญญัติของราชบัณฑิตยสภา - หากไม่มีระบุอีกให้เขียนทับศัพท์ตามหลักการเขียนคำทับศัพท์ของราชบัณฑิตยสถาน โดยอาศัยยึดตามการถอดเสียงภาษาอังกฤษเป็นภาษาไทย ไม่ใส่วรรณยุกต์ ไม่ใช้เสียงเน้นพยางค์ (accent) และไม่ใช้เสียงพยางค์ไม่เน้น (unstressed syllable)

**เรือรบ**
สำหรับเรือรบที่มีระวางขับน้ำตั้งแต่ ๑๕๐ ตันขึ้นไป ให้มีการใช้คำนำหน้าชื่อตามระเบียบกองทัพเรือไทย  โดยเรือรบที่มาจากราชนาวีแห่งรัฐที่มีพระมหากษัตริย์เป็นประมุขและใช้คำนำหน้าชื่อเรือเป็นภาษาอังกฤษว่า H_MS เช่น HTMS (His Thai Majesty  Ship) ให้ใช้คำนำหน้าชื่อเรือว่า "เรือหลวง" ทั้งหมด
สำหรับเรือรบจากราชนาวีอื่นที่มิได้ใช้คำนำหน้าชื่อตามที่กำหนดข้างต้น ให้ใช้การถอดเสียงแทน เช่น USS ให้ใช้ ยูเอสเอส

**การทับศัพท์ชื่อ**
การทับศัพท์ชื่อ ให้ยึดถือตาม วิกิพีเดีย:คู่มือการเขียน#คำทับศัพท์

**ชื่อปี**
การเขียนปีศักราช ให้ใช้ปีพุทธศักราชเป็นหลัก และใช้ตัวเลขอารบิกโดยเขียนในรูปแบบ — พ.ศ. 2547 — โดยเว้นวรรคระหว่าง พ.ศ. และ ตัวเลข ดูเพิ่มที่ วิกิพีเดีย:โครงการวันเดือนปี

**การจัดกลุ่มของภาษา**
ภาษาพูดและ/หรือภาษาเขียนหลายชนิด มีการจัดแบ่งกลุ่มตามภูมิศาสตร์ ที่มาของคำศัพท์ และเชื้อชาติ ให้ตั้งชื่อบทความเกี่ยวกับกลุ่มของภาษาดังนี้
# กลุ่มของภาษาในระดับบนสุดให้ขึ้นต้นด้วย "ตระกูลภาษา" (language family) เช่น ตระกูลภาษาไท-กะได หากตระกูลภาษามีระดับย่อย ให้ระบุเป็น "ตระกูลภาษาย่อย" เพิ่มเติม
# กลุ่มของภาษาในระดับอื่นให้ขึ้นต้นด้วย "กลุ่มภาษา" (language group) ซึ่งอาจจะมีหลายระดับ ให้ใช้เหมือนกันทั้งหมด
# ภาษาหนึ่งภาษาใดให้ขึ้นต้นด้วย "ภาษา" เสมอ รวมทั้งภาษาโดดเดี่ยวที่จัดอยู่ในตระกูลภาษาหรือกลุ่มภาษาหนึ่ง

**สารเคมี**
 หากสารเคมีนั้นมีชื่อสามัญภาษาไทย ไม่ใช่ชื่อตราสินค้า ให้ใช้ชื่อสามัญตั้งชื่อบทความ เช่น น้ำ กำมะถัน จุนสี ดินประสิว วิตามินเอ ไม่ตั้งชื่อว่า กาวตราช้าง เป็นต้น (บทความเกี่ยวกับตราสินค้า ควรให้ความสำคัญไปที่บริษัทผู้ผลิตและผลิตภัณฑ์ภายใต้ตราสินค้านั้น) โปรดแน่ใจว่าชื่อสามัญที่เลือกใช้หมายถึงสารเคมีชนิดเดียวเท่านั้น- ปกติแล้วชื่อสารเคมีในภาษาอังกฤษมักมีเว้นวรรคเป็นช่วง ๆ เช่น carbon dioxide, methylene diphenyl diisocyanate แต่สำหรับภาษาไทยไม่ต้องเว้นวรรคเช่น คาร์บอนไดออกไซด์ เมทิลีนไดฟีนิลไดไอโซไซยาเนต- ชื่อกรดที่มักมี acid ลงท้าย ให้ใช้คำว่า กรด ขึ้นต้นตามด้วยชื่อ เช่น formic acid ใช้ว่า กรดฟอร์มิก- เครื่องหมายประกอบอื่น ๆ ที่เป็นส่วนสำคัญของชื่ออาทิ ยัติภังค์ มหัพภาค จุลภาค นขลิขิต อะพอสทรอฟี ตัวเลข ให้ใส่ไว้เหมือนต้นฉบับ เช่น คอปเปอร์(II) คาร์บอเนต

**เว็บไซต์**
# ใช้ชื่อทางการในภาษาไทย หรือชื่อทางการที่ทับศัพท์เป็นภาษาไทย โดยไม่ต้องใส่โดเมนต่อท้าย เช่น วิกิพีเดีย เฟซบุ๊ก ทวิตเตอร์ ไฮไฟฟ์ เอ็กซ์ทีน ดิลิเชียส อินสตาแกรม
# ถ้าชื่อในข้อแรกมีความหมายกำกวม หรือมีเว็บไซต์อื่นที่ชื่อซ้ำกัน ให้ใส่โดเมนระดับบนสุดหรือระดับรองลงมาลงไปด้วย โดยใช้ตัวคั่นเป็นมหัพภาค (.) เช่น วิชาการ.คอม ลาสต์.เอฟเอ็ม

**ดูเพิ่ม**
 การเขียนคำทับศัพท์

**อ้างอิง**
หลักการตั้งชื่อหัวข้อ